A Bizottság 1994. november 18-i 94/54/EK irányelve

a 79/112/EGK tanácsi irányelvben előírtaktól eltérő adatok bizonyos élelmiszerek címkézésén való kötelező feltüntetéséről

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 93/102/EK bizottsági irányelvvel [1] módosított, az élelmiszerek címkézésére, kiszerelésére és reklámozására vonatkozó tagállami jogszabályok közelítéséről szóló, 1978. december 18-i 79/112/EGK tanácsi irányelvre [2] , és különösen annak 4. cikke (2) bekezdésére,

mivel tekintettel a javasolt fellépés hatókörére és hatásaira, az ebben az irányelvben bevezetett közösségi intézkedések nélkülözhetetlenek a megállapított célkitűzések megvalósításához; mivel a célkitűzéseket a tagállamok külön fellépéssel nem tudják megvalósítani; mivel, azonfelül, a 79/112/EK irányelv már előírja az ilyen célkitűzések közösségi szintű megvalósítását;

mivel a megfelelő fogyasztói tájékoztatás biztosítása céljából a 79/112/EGK irányelv 3. cikkében előírt adatokon kívül bizonyos élelmiszerek esetében egyéb adatok kötelező feltüntetésének előírása is szükséges;

mivel a bizonyos élelmiszerek csomagolásához használt csomagoló gázok a 79/112/EGK irányelv 6. cikke (1) bekezdésének alkalmazásában nem tekinthetők összetevőnek és ezért a címkézésen nem kell az összetevők között feltüntetni;

mivel azonban a fogyasztókat tájékoztatni kell ezen gázok használatáról, amennyiben ez az információ lehetővé teszi számukra annak megértését, hogy az általuk megvásárolt élelmiszer eltarthatósága miért hosszabb, mint az eltérően csomagolt hasonló termékeké;

mivel a tagállamok által tett egyoldalú intézkedések által létrehozott új kereskedelmi akadályok megelőzése céljából közösségi szintű rendelkezések elfogadása szükséges;

mivel a 79/112/EGK tanácsi irányelv 17. cikke eljárásának megfelelően ezt az irányelvet az Élelmiszerügyi Állandó Bizottság elé terjesztették, amely képtelen volt véleményt alkotni; mivel ugyanazon eljárás során a Bizottság egy javaslatot nyújtott be a Tanácsnak a meghozandó intézkedésekről;

mivel tekintve, hogy a Tanács a rendelkezésére álló három hónap alatt egyetlen intézkedést sem fogadott el, a javasolt intézkedéseket a Bizottságnak kell elfogadnia,

ELFOGADTA EZT AZ IRÁNYELVET:

1. cikk

A 79/112/EGK irányelv 3. cikke rendelkezéseinek sérelme nélkül ennek az irányelvnek a mellékletében felsorolt élelmiszerek címkézése kiegészítő adatokat tartalmaz a mellékletben meghatározottak szerint.

2. cikk

A tagállamok, amennyiben szükséges, 1995. június 30-a előtt módosítják törvényi, rendeleti és közigazgatási rendelkezéseiket abból a célból, hogy:

- legkésőbb 1995. július 1-jére engedélyezzék az ennek az irányelvnek megfelelő termékek forgalmazását;

- 1997. január 1-jei hatállyal megtiltsák az ennek az irányelvnek nem megfelelő termékek forgalmazását; azonban a szóban forgó időpont előtt forgalomba hozott vagy felcímkézett termékeket, amelyek nem felelnek meg ennek az irányelvnek, a készletek kimerüléséig forgalomba lehet hozni.

Erről haladéktalanul tájékoztatják a Bizottságot.

Amikor a tagállamok elfogadják a rendelkezéseket, azokban hivatkozni kell erre az irányelvre vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

3. cikk

Ez az irányelv az Európai Közösségek Hivatalos Lapjában való kihirdetését követő huszadik napon lép hatályba.

Kelt Brüsszelben, 1994. november 18-án.

a Bizottság részéről

Martin Bangemann

a Bizottság tagja

[1] HL L 291., 1993.11.25., 14. o.

[2] HL L 33., 1979.2.8, 1. o.

--------------------------------------------------

MELLÉKLET

Azon élelmiszerek listája, amelyek esetében a címkézésen egy vagy több kiegíszítő adatot kell feltüntetni

Élelmiszer típusa vagy kategóriája | Adatok |

Élelmiszerek, amelyek eltarthatósága a 89/107/EGK tanácsi irányelv alapján engedélyezett védőgázos csomagolás révén meghosszabbodott | "Védőgázos csomagolás" |

--------------------------------------------------